মোদী-মমতা সম্পর্কে বন্ধুত্বের রং লাগতেই রাজ্যে কদর বাড়ল স্বচ্ছ ভারত অভিযানের। নরেন্দ্র মোদীর স্বপ্নের প্রকল্পকে বাস্তবায়িত করতে জোরকদমে মাঠে নামতে চলেছে রাজ্য সরকার। এর পিছনে মোদী-মমতার নতুন রসায়ন ও ভোটব্যাঙ্ক রাজনীতির গন্ধ পাচ্ছেন অনেকেই। ২০১৪ সালের ২ অক্টোবর স্বচ্ছ ভারত অভিযান কর্মসূচি ঘোষণা করেন নরেন্দ্র মোদী। পরিচ্ছন্ন দেশ গড়ে তুলতে দফায় দফায় সব রাজ্যের মুখ্যমন্ত্রীদের নিয়ে বৈঠক করেন তিনি। মমতা বন্দ্যোপাধ্যায় প্রতিবারই এড়িয়ে গিয়েছেন বৈঠক। প্রধানমন্ত্রীর সাম্প্রতিক রাজ্য সফরে  পরিবর্তন এসেছে দুজনের সম্পর্কে। তৈরি হয়েছে বন্ধুত্বের বাতাবরণ। তারপরই মোদীর স্বপ্নের প্রকল নিয়ে মাঠে নামছে রাজ্য সরকার। 
এরাজ্যে কার্যত শীতঘুমে থাকা কেন্দ্রীয় প্রকল্প নিয়ে এখন কেন এত তত্‍পরতা?  মোদী কাছের মানুষ হয়ে ওঠার পরেই কি কদর বাড়ল নির্মল বাংলার? পঞ্চায়েতমন্ত্রী একথা বললেও  বিরোধীদের একাংশ এই তত্পরতার পিছনে রাজনীতি দেখছেন। বিধানসভা ভোট এগিয়ে আনার ভাবনাচিন্তা করছে রাজ্য সরকার। বিরোধীদের  অভিযোগ, সেদিকে তাকিয়েই ডিসেম্বরের মধ্যে সবচেয়ে বেশি শৌচালয় তৈরির লক্ষ্যমাত্রা নিয়েছে রাজ্য। বিধানসভা নির্বাচনের আগে মোদীর স্বপ্নের প্রকল্প তৃণমূলের ভোটবাক্স ভরাতে অনুঘটকের কাজ করবে বলে অভিযোগ বিরোধীদের।